Getal polisiereserviste daal met 86% sedert 2010 | Maroela Media
(Foto: SA Police Service via Twitter)
Die Demokratiese Alliansie het onthul die getal polisiereserviste het sedert 2010 met 86% afgeneem.
In reaksie op ŉ vraag van die DA in die parlement, het die polisiekommissaris onthul dat die getal reserviste van 63 592 gedaal het na 8 908, het Andrew Whitfield, die DA se skaduminister van polisie, in ŉ verklaring gesê.
“In ŉ land waar ons ongekende vlakke van geslagsgebaseerde geweld en gewelddadige onluste beleef, is dit ondenkbaar dat die regering só ŉ dramatiese afname in die getal polisiereserviste geïgnoreer het,” het Whitfield gesê.
“Die reserviste speel ŉ noodsaaklike rol om die polisie by te staan en maak dit ook moontlik vir polisiebeamptes om beskikbaar te wees vir groter polisiesigbaarheid wat uiters noodsaaklik is in Suid-Afrikaanse strate.”
Die SAPD kort 64 000 polisiebeamptes om te voldoen aan die Verenigde Nasies se polisie-tot-burgerlike-ratio van 1:220. In Suid-Afrika is die ratio 1:380. “Die gebrek aan sigbare polisiëring het ŉ beduidende impak op die veiligheid en sekuriteit en om gewelddadige misdade te bekamp,” het hy bygevoeg.
Reserviste speel ŉ noodsaaklike rol om seker te maak dat daar meer voete is op die grond deur gewone polisiebeamptes te ondersteun.
Die DA doen ŉ beroep op minister Bheki Cele om dringend meer hulpbronne beskikbaar te maak aan die polisiereservisteprogram om meer voete op die grond te verseker om gemeenskappe te beveilig.
“Ons versoek ook die minister om die streng vereistes te hersien om ŉ reservis te word. Dit duur tans 30 maande om ŉ reservis op te lei. Dit is in skrille kontras met die SAPD se basiese opleiding waar nuwe rekrute slegs 24 maande opleiding ondergaan. Ons moet dit makliker maak vir toegewyde Suid-Afrikaners om reserviste te word. Reserviste is gewoonlik afgetrede SAPD-lede wat ŉ verskil wil maak in die land.”
Die reserviste word onderdruk om korrupsie openbaar te maak hul doen werk vir hul gemeentskap so hoe minder daar is hoe meer korrupsie
Wie in sy regte kop wil n reservis word? Jy word nie betaal nie en dan word jy bloodgestel aan al die gemors in ons land. Dis waar selfmoord toeneem
Ek moet sê in die ou dae was die reseviste goed opgeleide afgetrede polisiemanne of manne wat Weermag opleiding gekry het dan word jy ook gekeur sonder enige vergoeding. Vandag kan jy nie sulke werk doen sonder enige vergoeding nie wat sal van hul naasbestaandes word as n resevis aan diens enige beserings opdoen of dood geskiet word.
Eskuus, as jy reservis vandag is , en jy le en wag vir die skelms, beter jy die ander reserviste soos n nag uil dophou . Jy speel met jou lewe.
Reserviste was en word steeds uiters swak behandel. Ek weet van gevalle waar groot getal Reserviste ,insluitende Bevelvoerder, bedank het oor reels neergelê deut Stasiebevelvoerder. Daai stad het vandag geen werkende Reservistemag nie.